**Toni Viljanmaa** (s. 4. helmikuuta 1976 Teuva) on Lännen Median toimittaja, tuotantoyhtiön perustaja ja historiantutkija. Viljanmaa perusti historiadokumentteihin ja tv-sarjoihin erikoistuneen tuotantoyhtiö Alku Tuotannon Sampo Terhon kanssa keväällä 2020, ja on toinen lifestyle-yritys Tenho Design Factoryn perustajista. Alku Tuotannon ensimmäinen dokumenttisarja, *Kieltolaki*, näytettiin Yle TV1:ssä maaliskuussa 2022. Sodan ajan tanssikiellosta kertova Alku Tuotannon dokumentti *Tanssikielto* esitettiin Yle TV1:ssä toukokuussa 2023.

Viljanmaa työskenteli Vaasassa ilmestyneen sanomalehti *Pohjalaisen* päätoimittajana tammikuusta 2014 marraskuuhun 2019. Pohjalainen siirtyi Viljanmaan päätoimittajuuden aikana broadsheet-sivukoosta tabloidformaattiin maaliskuussa 2018.

Pohjalaisen jälkeen Viljanmaa kirjoitti myös radiokolumneja Yle Radio 1:n *Ykkösaamuun*.

Ennen siirtymistään *Pohjalaisen* päätoimittajaksi Viljanmaa työskenteli Alma Median politiikan toimittajana Helsingissä. Politiikan toimittajana hän kävi reportaasimatkalla Georgiassa elokuussa 2008, kun Venäjän ja Georgian välinen sota puhkesi. Viljanmaa raportoi myös arabikevään kehittymisestä Kairossa, Egyptissä, helmikuussa 2011.

Politiikan toimittajana Viljanmaa seurasi muun muassa työmarkkinoita ja populismin kasvua Suomessa. Viljanmaa toimi myös Politiikan toimittajien yhdistyksen puheenjohtajana 2013.

Viljanmaa työskenteli *Tyrvään Sanomien* päätoimittajana Sastamalassa vuosina 2005–2008 ja ulkoministeriön Eurooppatiedotuksessa Rovaniemellä vuosina 2003–2004. Koulutukseltaan Viljanmaa on Suomen historiasta valmistunut filosofian maisteri. Hän opiskeli maisteriksi Tampereen yliopistossa. Viljanmaa tekee väitöskirjaa suomalaisista ristiriidoista Helsingin yliopiston poliittisen historian laitokselle.

Viljanmaa asettui helmikuussa 2019 kokoomuksen eduskuntavaaliehdokkaaksi Vaasan vaalipiirissä. Hän sai 1381 ääntä eikä tullut valituksi eduskuntaan.

Viljanmaan paluu ehdokkuuden jälkeen päätoimittajaksi herätti toimituksessa ja julkisuudessa keskustelua, koska lehden sitoutumattomuuden epäiltiin vaarantuvan, ja yksi toimittaja erosi vastalauseena. Viljanmaa itse arvioi ehdokkuuden aikana, että myös suomalaiset toimittajat voisivat olla avoimempia poliittisesta ajattelustaan. Läpinäkyvyys taittaisi hänen mielestään kritiikkiä toimittajien piilotetuista agendoista ja lisäisi luottamusta mediaa kohtaan.

Lähteet
-------

1. ↑  Lännen Median yhteistoimitusta vahvistamaan tunnettu journalisti – seitsemän sanomalehteä tiivistää sisältöyhteistyötään *ts.fi*.  16.12.2021. Viitattu 12.4.2022.
2. ↑  Toni Viljanmaa on Pohjalaisen uusi päätoimittaja *Pohjalainen*. Viitattu 23.5.2019.
3. ↑  Toni Viljanmaa valittiin Pohjalaisen päätoimittajaksi *ts.fi*.  4.11.2013. Viitattu 23.5.2019.
4. ↑  Ilkka-Yhtymän yt:t päätökseen ennen Ilkan ja Pohjalaisen yhdistymistä – 26 henkilöä irtisanotaan, päätoimittajat jäävät sivuun tehtävistään *yle.fi*.
5. ↑  Ilkka ja Pohjalainen muuttuvat tabloidiksi *Yle Uutiset*.  24.1.2017. Viitattu 7.3.2023.
6. ↑  Sajal Soni: Pohjalainen siirtyi tabloidiin: Lehden lukuvuorot kannattaa jakaa etukäteen perheriitojen välttämiseksi *ilkkapohjalainen.fi*. Viitattu 7.3.2023.
7. ↑  AL: Suomalainen ryöstettiin viidakkoveitsellä uhaten Kairossa *Ilta-Sanomat*.  2.2.2011. Viitattu 23.5.2019.
8. ↑  Politiikan toimittajat *politiikantoimittajat.fi*. Viitattu 23.5.2019. [vanhentunut linkki]
9. ↑  Toni Viljanmaa jättää Tyrvään Sanomat *Kokemäenjokilaakson Uutiset*. Viitattu 23.5.2019.
10. ↑  Pohjalaisen päätoimittaja Toni Viljanmaa kokoomuksen ehdokkaaksi eduskuntavaaleihin *Pohjalainen*. Viitattu 23.5.2019.
11. ↑  Ylen Vaalikone 2019 - Yles Valkompass 2019 *vaalikone.yle.fi*. Viitattu 23.5.2019.
12. ↑  Terhi Varjonen: Pohjalaisen päätoimittajan paluu töihin kuohuttaa *Yle.fi, uutiset*.  26.4.2019. Viitattu 8.5.2019.
13. ↑  Minna Salomäenpää: Ilkka-Yhtymä: Pohjalaisen päätoimittaja ei palaa vielä töihin *Yle.fi, uutiset*.  8.5.2019. Viitattu 8.5.2019.
14. ↑  Pohjalaisessa kuohuu päätoimittajan vaaliehdokkuuden takia - Journalisti *www.journalisti.fi*.  Arkistoitu 30.7.2019. Viitattu 7.5.2020.

  


|  |  |  |  |
| --- | --- | --- | --- |
| Pohjalaisen logo | Edeltäjä:**Kalle Heiskanen** | **Pohjalaisen päätoimittaja**2014–2019 | Seuraaja:**–** |